Arubiano

Un **Arubiano** (of **Arubano**, y tambe **Rubiano**) ta un ciudadano nativo, descendiente of habitante di Aruba. Tin diaspora Rubiano, entre otro, na Hulanda di 34.160 habitante (desde 2025). Arubianonan ta pertenece na varios grupo etnico, forma pa siglonan di migracion y historia colonial. E poblacion ta inclui, entre otro, descendientenan indigena (Arawak), Europeo (principalmente Hulandes), y Africano. Na contrast cu isla ruman Corsou y Boneiru, Aruba a mantene elementonan geneticamente indigena. 

Aruba ta percibi su mes como un nacion *mestizo* cu poco of ningun historia di sclavitud. Miles di trahado migrante Afro-Caribense a establece nan mes riba e isla prome cu Di Dos Guera Mundial, y a enrikece e identidad cultural, introduciendo e celebracion Trinitario di carnaval. Pa loke ta trata herencia, carnaval ta wordo reconoci como parti di e herencia Arubiano, pero e sclavitud local y su herencia ta wordo neglisha den su politica cultural y nacional.

E influencia indigena contemporaneo na Aruba no ta lastronan directo for di habitantenan prehistorico. Aunke poco hende awendia ta identifica nan mes etnico Caquetio, Aruba su poblacion a descende di hendenan indigena na cuminsamento di periodo historico. E herencia indigena aki ta di gran importancia pa e poblacion Rubiano, y hopi Arubiano ta reconoce nan descendencia indigena. 

## Historia

### Edad preceramico y ceramico (2500 p.C.–1515 d.C.)
E prome habitantenan arcaico na Aruba a propablemente origena for di parti west di Venezuela, e peninsula di Paraguaná ta situa solamente 30 km leu di Aruba. Un gran cantidad di sitionan di edad arcaico ta conoci na Aruba, cu ocupacionnan mas bieu ta data di mas o menos 1250 p.C., pero ta estima cu e isla tabta wordo bishita ya caba for di 2500±500 p.C. Alrededor di 900 pa 1000 d.C., tabatin un establecimento permanente di Caquetio na Aruba, unda produccion di ceramica pa cu subtradicion di Dabajuro y horticultura tabata prominente, y tabata papia un lenga (Caquetio) ku ta pertenece na e famia di idiomanan Arawak. Establecimento di edad ceramica tabatin e tendencia di ta situa den cercania di un rooi (natural of traha), ku tabata funshona como un canal di irigacion natural.  

### Periodo Spaño (1501–1636)
E Spañonan a konsidera e tres islanan di Aruba, Boneiru, y Corsou inutil y tabata solamente wordo usa komo tereno pa jaag door di jaagdo di catibo. Rond di 1515, riba ordo di e vice rey di Hispañola, e isla cu awo ta encera Haiti y Republica Dominicana, un jaagmento na gran escala a wordo organisa na e tres islanan. Mas o menos dos mil hende indigena a wordo captura y deporta pa Hispañola, caminda nan a wordo forsa pa traha como catibo. E politica aki a wordo bandona for di 1526 y a inicia e repoblacion di e tres islanan. For di Santo Domingo, e gobernador Spaño, Juan de Ampiés a regresa Corsou, compaña pa un grupo di hende indigena cristianisa. Si esakinan tabata e mesun hendenan cu a wordo deporta na 1515, y si Aruba y Boneiro tambe a wordo bishita, ta keda desconoci. Na islanan aki, De Ampiés a topa hendenan indigena ku a migra for di tera firme. Esaki a indica cu e patronchi di migracion entre tera firme y e islanan ainda tabata activo.